BEITIALARRANGOITIA LIZARRALDE (EH Bildu, 2014-10-30):
Bai, mila esker.
Hasteko esan beharko nuke, sorpresari ez dudala harta baina Talde Popularraren jarrera, Llanos andrea, lotsagarria iruditzen zaidala eta esplikatu dut zergatik.
Esatea ari zaretela jakinda transposizioetan eta lege egokitzapenetan belarritik tiratu zaizuen bakoitzean aritu zaretela, horren ondoren aritu zaretenean, hau da, transposizio eta egokitzapenetan, erdizka, berandu eta beti aurrera begira egin dela, atzean milaka eta milaka kaltetu utziz, horrekin norberaren edo norberak defendatu behar duen Espainiako Gobernuaren jarrera zuritzea gehitxo iruditzen zait, egia esan.
Badirudi, behintzat zuek jarrera hori badaukazue, zuei ere ez dizuela entzuten Madrilgo Gobernuak. Europari, Parlamentu honi eta gainerakoei ez entzuteaz gain, baldin eta ez bada sententzia batzuk tarteko, obligatorioa eta derrigorrezkoa denik. Borondatez behintzat, desde luego ez.
Eta horren ondorioz gertatu dena da legearen egokitzapenak erdizka egin direla –berriro diot, aurrera begira– eta inoiz ez duela justiziarik jaso denbora galtze horretan kaltetua izan denak.
Eta are lotsagarriagoa iruditu zait oraindik kaleratzeak berdin langabezia esatea. Hori da errealitateari izkina egitea, jakin dakigunean, batetik, gaur egun lana izatea ez dela ezeren berme prekarizazioaren ondorioz. Horretaz hitz egingo dugu luze eta zabal datorren astean, enpleguaz eta pobraziaz eta hitz egiten dugunean.
Baina bestetik, jakitun gaur egun kaleratzeen inguruan, eta bereziki gehiegizko klausulen eta abusuen inguruan zer gehiegizko ordainketa egiten behar izaten dituzten familiak.
Batzutan horiek beraiek ekidin ezkero egoera muturreko horretan egongo ez liratekeela jakinda eta beste kasu askotan gainera kaleratzeak ere ez dira –berriro diot–, ez dira izatera iristen eta nik uste dut behingoz badugula garaia terminoak aldatzeko.
Badaude asko ez dituztenak kaleratu eta izan behar dutena gure gaurko kezka honen eta gai honetan eman beharreko erantzunaren erdian. Ez bakarrik kaleratuak, baita ere gainerakoak.
Eta iruditzen zait hori sinplifikatzea dela, gehiegi sinplifikatzea. Noski, nik ere esan dut, langabeziak areagotu egiten du, noski, baina etxebizitza eskubidea balitz, benetan bermeak baleude, benetan gehiegizko klausulei mugak jarriko baldintzaile, benetan bankuei nahi dute egiten utziko ez balitzaie, asko eta asko ez lirateke muturreko egoera horretan egongo, akaso langabezian geratuta ere ez, batek daki, kasuan kasu aztertu beharko genukek baina gaur gaurkoz ez da kaleratzeak hainbeste, langabetuak hainbeste. Ez edo denak langabetuak dira. Hori ez da egia.
Maneiro jaunak esaten du ILPa baietz, tramitean onartu zutela. Nik ez dut hori esan, nik esan dudana da horren ondotik errekurtso bat aurkezteko Konstituzionalera ILPa defendatu zutenek, errekurtso horretan eskatzen zuten puntuetako bat gaur hemen aztergai duguna da errekurtsoa aurkezteko, alegia, eta hor 50 diputatu behar zituzten. Amaiurrekoak hor egon ziren, Alderdi Sozialistakoak ere bai. UPyD, PNV eta PP ez, ez zituzten babestu.
Lehen esan dut, beste gauza batzuk tarteko sikiera. Batzuen kasuen, denen kasuan ez dakit baina nik hori ere ez dut zurituko. Eta hori horrela da eta hori da gaur agerian hemen geratzen den kontuetako bat.
Eta gero badaude nolabait ere hemen esaten denean erdibidekoak gauzak osatzen dituela. Nik esango nuke erdibidekoak eta Alderdi Sozialistaren proposamenetik datoz, badituela puntu batzuk errealitateak gaindituak dituenak eta dagoeneko, horretara akaso bat etor naiteke Llanos andrearekin, dagoeneko errealitatea gainditu dituenak eta ez zeukatenak zentzu handirik.
Ni bereziki erdibidekoan azken puntuan zentratu nahi nuke, bereziki Gobernua sostengatzen duen taldea ere tartean dagoelako. Eta benetan sinesgarritasuna izan nahi bada, benetan harremana eduki nahi dela horretan lanean ari diren taldeekin eta, Gobernuak berak harremanak zuzentzetik hasi beharko luke edo bideratzetik, orain arteko harremana dezente kaxkarra izan delako, gutxitan bildu.
Behintzat plataformek orain alde egin dute, baina lehen hemen zeuden ordezkariak esaten dutenagatik, dezente gaiztotuak egon direlako azkenaldi honetan, eta froga da epaitegietan ere batzuk eta besteek jo izan dutela –ez alde batetik bakarrik, bietatik–, jo izan dutela eta gaia epaitegietan egon dela.
Beraz, gaur gehiengo batek onartuko du hori. EH Bilduk abstentzioa joko du. Guretzat inportantea da gai hau gehiengo batek onartzea, baina inportantea da ere jarrera batzuk ez zuritzea eta benetan gauzak egitea.
Eta benetan borondatea badago horren kontra egiteko, arrazoi asko daude, zeren Gobernuak berak esaten duen edo ematen dizkigun datuetatik abiatuta, milatik gora espediente dauden martxan kaleratzeetan bukatu dezaketenak epaitegietan eta, beraz, arazo handia da.
Eta badago zeregina, zeren garbi dago Llano andreak esaten badu legeetan egokitzapenak egon direla, Estatuan apirila eta ekaina bitartean kaleratzeen kopuruak, bai zenbakietan inportanteak dira, ia 19 mila, baina portzentailetan ia % 4ko igoera bat esan nahi dute.
Beraz, errealitate horren aurrean bagaude horrek esan nahi du gauzak ez direla ongi egiten ari. Dauden legeek ez dituztela gauzak erantzuten, hori baino gehiago egin behar dela eta beraz arrazoiak badaude egia esan gauzak egiteko eta tajuz eta egin dena ez da nahikoa.
Mila esker.